WATCH Sumukong drug suspects, hinahataw ng paddle sa Lamitan

Iika-ikang maglakad at napapaiyak pa ang mga drug user at pusher umano na sumuko na sa isang barangay sa Lamitan City, Basilan, matapos hatawin ng paddle ang kanilang mga binti bilang parusa sa kanila.

Sa ulat sa Balitanghali, sinabing dalawang beses na pinapalo ang mga binti ng mga drug surrenderer. Mas maraming palo naman ang ibinibigay sa mga nagsisukong umano'y sangkot sa mas malawakang kalakaran ng droga.

May fiber glass ang ginagamit na paddle kaya hindi naiiwasang mapaupo ng mga sumuko at ang iba ay yumayakap pa sa namamalo sa kanila.

Ayon sa barangay, ito ang kanilang paraan paraan upang disiplinahin ang mga nagsisuko.

ADVERTISEMENT

"Bago ho namin ginawa 'yon, pinag-usapan namin. Hindi lang kaming opisyal, kundi pati 'yung mga constituents. Kumbaga bale 'yun 'yung warning sa kanila," sabi ng punong barangay.

Bukod sa paddling, pinaglilinis din sa barangay ang mga sumusuko. Sinang-ayunan naman nila ang ganitong klase ng parusa.

"Gusto ko nang magbagong buhay kasi wala akong makukuha sa droga," sabi ng isang sumuko.

"Payag ako," sabi ng isa pang sumuko.

"Kung hindi gawin nang ganu'n, parang hindi rin magbago eh," sabi naman ng isang ina ng surrenderer.

Kinikuha pa ng GMA News ang pahayag ng Philippine National Police, samantalang handa ang Department of the Interior and Local Government na imbestigahan ang ginagawang pag-paddle ng mga drug surrenderer sa lugar.

Ayon naman sa Commission on Human Rights (CHR), ipinagbabawal ng batas ang pananakit kahit pa sa mga suspek.

"Infliction of physical pain is not provided for under the law if without sufficient basis," ani Jacqueline de Guia, spokesperson ng CHR.

"It may amount to an alleged case of physical injuries, maltreatment and may constitute cruel, inhumane and degrading treatment or punishment," dagdag ni De Guia.

Aniya, paiimbestigahan ng CHR ang kaso sa regional office nito sa Mindanao. —Jamil Santos/ALG, GMA News